LT Europos Sąjungos oficialusis leidinys C 297/15

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies b punktą

(2014/C 297/06)

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PAKEITIMO PARAIŠKA

TARYBOS REGLAMENTAS (EB) Nr. 509/2006

dėl žemės ūkio produktų ir maisto produktų kaip garantuotų tradicinių gaminių (2)

PAKEITIMO PARAIŠKA PAGAL 11 STRAIPSNĮ

„PREKMURSKA GIBANICA“

EB Nr.: SI-TSG-0107–01150–6 9 2013

1. Pareiškėjų grupė

Grupės pavadinimas : Društvo za promocijo in zaščito prekmurskih dobrot Adresas : Ulica Štefana Kovača 40, SI–9000 Murska Sobota Telefonas : +386 25261435 E. paštas : dpzdp@siol.net

2. Valstybė narė arba trečioji šalis

Slovėnija

3. Keičiamos produkto specifikacijos dalys

—

☐

—

☐

—

☐

—

☒

—

☐

4. Pakeitimo (-ų) pobūdis

—

☒

—

☐

5. Pakeitimas (-ai)

1. Produkto, kurio pavadinimas nurodytas 3.1 punkte, gamybos būdo aprašymas.

a) Miltų naudojimas

Atsižvelgiant į tešlos (trapios ir sluoksniuotos) paruošimą, nuorodos „kietųjų kviečių miltai ir (arba) paprastųjų kviečių miltai“ keičiamos žodžiais „balti kvietiniai miltai“.

Nustatyta, kad ruošiant pyrago „Prekmurska gibanica“ tešlą, trapios ir sluoksniuotos tešlos savybės visada turi būti tokios pačios nepaisant to, kokia miltų rūšis naudojama (smulkūs, pusiau smulkūs ar abiejų miltų rūšių mišinys). Todėl siūlomu pakeitimu nepakeičiamas galutinis „Prekmurska gibanica“ gabalėlio pjūvio vaizdas, aromatas ir konsistencija.

b) Pirktinė sluoksniuota tešla ir trapi tešla

Būtina pyrago „Prekmurska gibanica“ gamybą pritaikyti taip, kad skirtingi gamintojai galėtų suderinti savo naudojamus gamybos būdus, todėl taip pat leidžiama naudoti pirktinę trapią ir sluoksniuotą tešlą, nors ji negali būti šaldyta.

Dažniausiai „Prekmurska gibanica“ būdavo gaminamas ūkiuose, o trapi ir sluoksniuota tešla daugiausia būdavo ruošiama prieš pat gaminant „Prekmurska gibanica“.

Dėl padidėjusio „Prekmurska gibanica“, kaip tradicinio slovėnų patiekalo, poreikio, keletas skirtingų pramonės gamintojų, viešbučių, sveikatinimo centrų ir t. t. taip pat nusprendė gaminti šį pyragą. Kadangi jiems beveik neįmanoma paruošti tešlą prieš pat gaminant „Prekmurska gibanica“, būtina suteikti jiems galimybę gaminti „Prekmurska gibanica“ naudojant ir pirktinę tešlą.

c) Vanilinio cukraus naudojimas

Sprendimą dėl vanilinio cukraus naudojimo turėtų priimti patys gamintojai.

Istoriškai vanilinis cukrus nebūdavo naudojamas gaminant pyragą „Prekmurska gibanica“, tačiau ilgainiui gamintojai ėmė jį berti į įdarą. Atsižvelgiant į tai, kiek įberiama vanilinio cukraus, jis nedaro didelio poveikio „Prekmurska gibanica“ kvapui bei skoniui, vadinasi ir jo aromatui. Todėl manome, kad vanilinį cukrų turi būti leidžiama naudoti gamintojo nuožiūra.

d) Taukų naudojimas ruošiant trapią tešlą ir riebųjį užpilą

Įregistruotoje „Prekmurska gibanica“ paraiškoje taukai nebuvo pateikti tarp trapios tešlos ar riebiojo užpilo sudedamųjų dalių, tačiau jie minimi „Prekmurska gibanica“ gamybos būdo aprašyme, todėl taip pat turi būti nurodyti kaip sudedamoji dalis.

e) Kiaušinio, pieno ar grietinės naudojimas ruošiant trapią tešlą

Įregistruotoje paraiškoje šios sudedamosios dalys (išskyrus grietinę) jau minimos trapios tešlos ruošimo eigos aprašyme, tačiau jos nėra pateiktos tarp išvardytų trapios tešlos sudedamųjų dalių, todėl jas kaip tokias būtina įtraukti.

f) Kiaušinio naudojimas ruošiant sluoksniuotą tešlą

Sluoksniuotos tešlos ruošimo aprašyme nurodoma, kad taip pat dar galima įmušti kiaušinį. Tą irgi reikėtų nurodyti sluoksniuotos tešlos sudedamųjų produktų sąraše, todėl žodis „nebūtina“ įterpiamas šalia žodžio „kiaušinis“.

g) Užšaldymas prieš kepimą

Įregistruotos paraiškos 3.6 punkte nurodomas ilgiausias terminas, kiek laiko pyrago „Prekmurska gibanica“ tešla gali būti šaldoma prieš kepimą.

Užšaldymo laikas susijęs su technologinėmis naujovėmis ir įvairiais užšaldymo būdais, nuo kurių priklauso produkto galiojimo trukmė. Siekiant suderinti įvairius užšaldymo būdus, laiko nuoroda („ne daugiau nei trys mėnesiai“) buvo išbraukta.

h) Orkaitės temperatūra ir kepimo trukmė

Kepant pyragą „Prekmurska gibanica“, siekiant atsižvelgti į technologines naujoves ir įvairias gamintojų (gamybos įmonių, kaimo turizmo sodybų, kepyklų, viešbučių ir t. t.) naudojamų orkaičių rūšis, būtina atitinkamai pritaikyti kepimo trukmę ir jo temperatūrą. Todėl pridėtas naujas sakinys: „Nepaisant šios rekomendacijos, temperatūra ir kepimo trukmė gali būti parenkami pagal orkaitės rūšį.“

i) Pjaustymas mažesniais gabalėliais

Sakinys „Patiekiamas „Prekmurska gibanica“ gali būti supjaustomas į daugybę mažesnių gabalėlių“ pridėtas prie 3.6 punkto.

Kaip tradicinis Slovėnijos produktas, pyragas „Prekmurska gibanica“ vis dažniau tiekiamas įvairiais atvejais, pavyzdžiui, jį tiekia viešojo maitinimo įstaigos, jis patiekiamas kaip užkandis, nurodomas standartiniuose valgiaraščiuose ir t. t. Todėl galutiniai „Prekmurska gibanica“ vartotojai turi turėti galimybę supjaustyti jį mažesniais gabalėliais, tinkamais nurodytais atvejais.

GTG REGISTRAVIMO PARAIŠKA

TARYBOS REGLAMENTAS (EB) Nr. 509/2006

dėl žemės ūkio produktų ir maisto produktų kaip garantuotų tradicinių gaminių (3)

„PREKMURSKA GIBANICA“

EB Nr.: SI-TSG-0107–01150–6 9 2013

1. Pareiškėjų grupės pavadinimas ir adresas

Pavadinimas : Društvo za promocijo in zaščito prekmurskih dobrot Adresas : Ulica Štefana Kovača 40, SI–9000 Murska Sobota Telefonas : +386 25261435 Faksas : E. paštas : dpzdp@siol.net

2. Valstybė narė arba trečioji šalis

Slovėnija

3. Produkto specifikacija

3.1. Registruojamas pavadinimas

„Prekmurska gibanica“

Pavadinimą siekiama įregistruoti tik slovėnų kalba.

Nuoroda „pagaminta pagal slovėnų tradicijas“ šalia „Prekmurska gibanica“ (liet. Užmūrės sluoksniuotas pyragas) turi būti išversta į produktą platinančių ir gaminančių šalių kalbas.

3.2. Prašome nurodyti, ar pavadinimas:

☒ pats yra specifinis ☐ nurodo ypatingas žemės ūkio produkto arba maisto produkto savybes

Slovėnų kalbos etimologijos žodyne nurodyta, kad gibanica yra rytinėje Slovėnijos dalyje gaminamo potica (liet. pyragas) rūšis. Šis žodis kilęs iš gibâničnik, gibâničnjak (liet. pintinėlė pyragaičiams) arba gibâničar (liet. kepėjas). Pirmieji rašytiniai šaltiniai, kuriuose jis minimas, siekia XVIII amžių – juose M. Pohlinas mini produktą gebanza. Pats žodis padarytas iš žodžio gybati, nes gibanica kilęs iš sluoksniuotos tešlos – gyüba. Pyragas „Prekmurska gibanica“ gaminamas iš dviejų skirtingų rūšių tešlos ir keturių įdarų, kurių kiekvienas naudojamas po du kartus. Tai suteikia produktui savitą, išskirtinę išvaizdą ir ypatingą skonį. Todėl „Prekmurska gibanica“ yra specifinis produktas, dėl būdingų sudedamųjų dalių pasižymintis ir ypatingomis savybėmis.

3.3. Ar išimtinės pavadinimo vartojimo teisės siekiama pagal Reglamento (EB) Nr. 509/2006 13 straipsnio 2 dalį?

☒ Registravimas nustatant išimtinę pavadinimo vartojimo teisę ☐ Registravimas nenustatant išimtinės pavadinimo vartojimo teisės

3.4. Produkto rūšis

2.3 klasė. Konditerijos gaminiai, duona, pyragaičiai, pyragai, sausainiai ir kiti kepiniai

3.5. Žemės ūkio produkto arba maisto produkto, kuriam taikomas 3.1 punkte nurodytas pavadinimas, aprašymas

„Prekmurska gibanica“ yra pyragas, gaminamas iš dviejų rūšių tešlos: pagrindui naudojama trapi tešla, o tarp įdarų – sluoksniuota (štrudelio) tešla; griežtai nustatyta tvarka sluoksniais tepami keturi skirtingi įdarai (aguonų, varškės, graikinių riešutų, obuolių), kiekvienas jų perdengiamas sluoksniuota tešla. Įdarų seka turi būti pakartojama ta pačia tvarka. Paskutinis įdaro sluoksnis padengiamas sluoksniuota tešla, ant kurios gali būti paskleidžiama grietinės arba grietinėlės su įmaišytu kiaušinio tryniu. Viršutinį pyrago sluoksnį taip pat galima paprasčiausiai užtepti riebiuoju užpilu. Pyragui kepti galima naudoti ir apskritą, ir stačiakampę kepimo skardą.

Fizinis aprašymas. „Prekmurska gibanica“ gabalėlis yra nedidelis ir tvirtas. Kad gabalėlis tinkamai atrodytų, sluoksniai turi būti atskirti vieni nuo kitų ir aiškiai matomi. „Prekmurska gibanica“ gabalėlių forma priklauso nuo skardos, kurioje buvo kepta, formos (jie gali būti trikampiai arba stačiakampiai).

„Prekmurska gibanica“ ir jo gabalėlio pjūvio aprašymas. Pyragą galima kepti apskritose arba stačiakampėse skardose. „Prekmurska gibanica“ (nepjaustytas ar supjaustytas) yra 5–7 cm storio. Gabalėliai gali būti vienos iš dviejų formų: trikampiai, jei buvo naudojama apskrita kepimo skarda, ir stačiakampiai, jei buvo naudojama stačiakampė kepimo skarda. Gabalėlis turi būti gerai iškepęs, iš jo neturi sunktis įdaras, o paviršius turi būti vienodai lygus, šiek tiek banguotas, be įtrūkių. Kiekvienas įdaras turi būti gerai perskirtas sluoksniuota tešla. Visi įdarai turi išskirtinę sau būdingą spalvą (varškės sluoksnis – grietinėlės spalvos, graikinių riešutų ir obuolių – rudai auksinės spalvos, aguonų – žvilgančios juodos spalvos). Viršutinis sluoksniuotos tešlos sluoksnis negali būti atsiknojęs nuo žemiau esančio įdaro sluoksnio. Taigi kiekvienas „Prekmurska gibanica“ gabalėlis turi aštuonis sluoksnius. Įdarų seka yra griežtai nustatyta (aguonų, varškės, graikinių riešutų, obuolių), kiekvienas jų yra vienodo storio. Antroji įdarų seka identiška pirmajai.

Aromatas. Šis produktas turi tradicinį stiprų aromatą ir šviežių aguonų, varškės, subtilų graikinių riešutų bei šiek tiek rūgštoką obuolių skonį. „Prekmurska gibanica“ pyragas turi būti labai gaivus, ne per daug riebus ir optimaliai saldus.

Konsistencija. Gabalėlis turi būti minkštos, subtilios, švelnios, lygios ir lengvos konsistencijos. Visų sudedamųjų dalių konsistencija turi būti proporcinga.

3.6. Produkto, kuriam taikomas 3.1 punkte nurodytas pavadinimas, gamybos būdo aprašymas

Pagrindinės „Prekmurska gibanica“ sudedamosios dalys ir priedai:

— trapi tešla: jai reikia 200 g baltų kvietinių miltų, 100 g margarino, sviesto arba taukų ir žiupsnelio druskos arba cukraus ir 100 ml labai šalto vandens minkymui (taip pat galima naudoti kiaušinius, pieną arba grietinę);

— sluoksniuota tešla: jai reikia 900 g baltų kvietinių miltų, 1 kiaušinio (nebūtina), 1 valgomojo šaukšto augalinio aliejaus, žiupsnelio druskos ir žiupsnelio cukraus, drungno vandens minkymui.

Trapią tešlą ir sluoksniuotą tešlą galima paruošti prieš pat gaminant pyragą arba tešlą galima nusipirkti (tešla neturi būti užšaldyta);

— įdarai: aguonos (300 g smulkiai maltų aguonų, 100 g smulkaus cukraus, 1 pakelis vanilinio cukraus); varškė (1,2 kg riebios varškės, 100 g smulkaus cukraus, 2 pakeliai vanilinio cukraus, 2 kiaušiniai ir žiupsnelis druskos); graikiniai riešutai (300 g grūstų graikinių riešutų, 100 g smulkaus cukraus, 1 pakelis vanilinio cukraus); obuoliai (1,5 kg rūgštokų obuolių, žiupsnelis druskos, 120 g smulkaus cukraus, 2 pakeliai vanilinio cukraus, žiupsnelis cinamono).

Vanilinį cukrų įdaruose naudoti nebūtina;

— užpilai: grietinėlė (800 ml grietinėlė, 3 kiaušiniai); riebusis užpilas (250 g margarino, sviesto, augalinio aliejaus arba taukų).

„Prekmurska gibanica“ gaminimo būdas

Paruošiama šviežia trapi (suminkyta) tešla arba naudojama pirktinė. Miltai išsijojami ant lentos, į juos beriama druskos arba cukraus; miltuose peiliu smulkiai sukapojami arba šaltomis rankomis sutrinami riebalai. Pilama šiek tiek labai šalto vandens arba įmušamas kiaušinis, pilama pieno arba grietinės ir greitai minkoma, iki tešla taps vienalytė.

Sluoksniuota tešla yra labai elastinga ir neriebi. Tešlai pagaminti naudojami sausi, tinkamai subrandinti miltai. Ant lentos išsijotuose miltuose padaroma duobutė, dedama riebalų, druskos, cukraus (taip pat galima įmušti kiaušinį) ir minkoma tešla. Minkant, jei reikia, pilama drungno vandens, minkoma tol, kol tešla tampa vienalytė ir elastinga. Sluoksniuota tešla padalijama į 10 dalių, jei įmanoma, vieną paliekant atsarginę.

Aguonų įdaras. Įdarui pagaminti naudojamos smulkiai sumaltos aguonos. Į jas įberiama smulkaus cukraus bei vanilinio cukraus ir viskas gerai išmaišoma. Aguonų įdaro masė padalijama į dvi dalis.

Varškės įdaras. Į varškę įmušami kiaušiniai, įberiama vanilinio cukraus, smulkaus cukraus ir žiupsnelis druskos. Viskas gerai išmaišoma, masė turi būti vienalytė ir lengvai tepama. Paruošta įdaro masė padalijama į dvi dalis.

Graikinių riešutų įdaras. Įdaro pagrindas – gerai sugrūsti riešutai. Jie sumaišomi su smulkiu cukrumi ir vaniliniu cukrumi. Graikinių riešutų įdaro masė padalijama į dvi dalis.

Obuolių įdaras. Obuoliai nulupami ir sutarkuojami plonomis juostelėmis, įberiama smulkaus cukraus, vanilinio cukraus ir cinamono. Viskas lengvai išmaišoma. Jei naudojami labai sultingi obuoliai, sutarkuotus juos galima pabarstyti druska (bet nebūtinai) ir palikti kuriam laikui. Po to nupilamos sultys ir tik tada dedamos kitos sudedamosios dalys. Obuolių įdaro masė padalijama į dvi dalis.

Grietinės arba grietinėlės užpilas. Kiaušiniai atsargiai išplakami su grietine arba grietinėle. Užpilas pilamas ant kiekvieno „Prekmurska gibanica“ įdaro sluoksnio. Užpilo kiekis kiekvienam sluoksniui yra skirtingas, todėl turi būti atitinkamai paskirstytas. Daugiausia grietinės arba grietinėlės užpilo naudojama ant dviejų sausų įdarų (aguonų ir graikinių riešutų), mažiau – ant varškės ir mažiausiai – ant obuolių įdaro (jeigu obuoliai yra labai sultingi, užpilo visai nereikia).

Riebusis užpilas. Užpilas gali būti gaminamas iš sviesto, taukų arba augalinio aliejaus. Kaip ir grietinės užpilas, riebusis užpilas pilamas ant visų „Prekmurska gibanica“ sluoksnių. Kiekvienam sluoksniui skiriamo užpilo kiekis yra toks pat kaip ir grietinės ar grietinėlės užpilo atveju.

Kai trapi tešla pagaminta ir paruoštos kitos sudedamosios dalys, iškočiojama atitinkama trapios tešlos (šviežios arba laikytos šaldytuve) forma; ji priklauso nuo to, kokioje skardoje – stačiakampėje ar apskritoje bus kepamas „Prekmurska gibanica“. Iškočiotos trapios tešlos storis negali būti didesnis nei 5 mm. Skarda ištepama riebalais ir dedama iškočiota tešla keliose vietose ją subadant šakute. Tada tešla pašaunama į įkaitintą orkaitę keletui minučių, kad šiek tiek pagelstų (šis etapas nėra būtinas).

Sluoksniuota tešla gali būti ruošiama dviem būdais; tai priklauso nuo skardos formos: ar ji stačiakampė, ar apskrita.

— Stačiakampė kepimo skarda Ką tik paruošta sluoksniuota tešla padalijama į 10 mažų kepalėlių. Kepalėliai ištepami ištirpintais taukais, sviestu arba augaliniu aliejumi, kad išliktų švieži bei elastingi, ir paliekami kuriam laikui. Tada vienas kepalėlis iškočiojamas ir vėl patepamas skystais riebalais, kad jį būtų lengviau formuoti. Iškočiota tešla dedama į riebalais išteptą skardą su trapia tešla taip, kad uždengtų skardos kraštus. Ant sluoksniuotos tešlos dedama pusė aguonų įdaro masės, o ant jos pilami grietinės arba grietinėlės ir riebusis užpilai. Ant aguonų įdaro dedamas kitas iškočiotos sluoksniuotos tešlos sluoksnis. Ant antro sluoksniuotos tešlos sluoksnio tepama pusė varškės įdaro ir pilamas atitinkamas kiekis užpilų (mažiau nei aguonų įdarui). Į skardą klojamas trečias sluoksniuotos tešlos sluoksnis, ant kurio dedama pusė graikinių riešutų įdaro ir pilami užpilai – tokiais pačiais kiekiais kaip aguonų įdarui. Tada ant ketvirto sluoksniuotos tešlos sluoksnio beriama pusė obuolių įdaro masės ir užpilamas labai nedidelis grietinės arba grietinėlės ir riebiojo užpilų kiekis. Jei įdarui pagaminti naudojami labai sultingi obuoliai, užpilų pilti nereikia. Klojamas penktasis sluoksniuotos tešlos sluoksnis. Visas procesas pakartojamas ta pačia tvarka, sluoksniuojant aguonų, varškės, graikinių riešutų bei obuolių įdarus ir perklojant juos sluoksniuotos tešlos sluoksniais.

— Apskrita kepimo skarda Prieš minkant visa sluoksniuota tešla ištepama skystais riebalais ir suformuojamas didelis skritulys. Į riebalais išteptą skardą su trapia tešla dedama iškočiotos sluoksniuotos tešlos skritulio vidurinė dalis, už skardos išeinančios tešlos dalys nupjaunamos palei jos kraštą, padalijant į devynias apylyges dalis. Ant skardoje išklotos tešlos šaukštu užtepama pusė aguonų įdaro masės ir pilami grietinės arba grietinėlės bei riebusis užpilai. Ant viršaus klojama pirmoji nupjautos tešlos dalis taip, kad uždengtų skardos kraštus. Kiekvienas kitas nupjautos tešlos sluoksnis dedamas ant įdarų. Ant antro sluoksniuotos tešlos sluoksnio tepama pusė varškės įdaro ir pilamas nedidelis grietinės arba grietinėlės ir riebiojo užpilų kiekis. Ant trečio sluoksniuotos tešlos sluoksnio vienodai paskirstoma pusė graikinių riešutų įdaro ir jis padengiamas tokiu pačiu grietinės arba grietinėlės ir riebiojo užpilų kiekiu kaip ir aguonų įdaras. Klojamas ketvirtas sluoksniuotos tešlos sluoksnis, ant jo beriama pusė obuolių įdaro masės. Ji sudrėkinama labai nedideliu grietinės arba grietinėlės ir riebiojo užpilų kiekiu. Visas procesas kartojamas tokia pačia tvarka. Kai jau yra aštuoni įdaro sluoksniai su atitinkamu sluoksniuotos tešlos sluoksnių skaičiumi tarp jų, ant paskutinio įdaro klojamas aštuntasis sluoksniuotos tešlos sluoksnis. Šis apšlakstomas grietinės arba grietinėlės arba riebiuoju užpilais ir ant viršaus dedamas paskutinis (devintasis) tešlos sluoksnis.

Visi sluoksniuojant pyragą „Prekmurska gibanica“ likę didesni sluoksniuotos tešlos gabalėliai ir už kepimo skardos išsikišusi nupjauta tešla sukišami į tarpus tarp „Prekmurska gibanica“ ir skardos. Viršutinis sluoksniuotos tešlos sluoksnis užpilamas riebiuoju užpilu arba riebiojo ir grietinės arba grietinėlės užpilo mišiniu, į kurį buvo įplaktas kiaušinio trynys. Tada „Prekmurska gibanica“ keliose vietose iki pat skardos dugno subadomas ilgu plonu virbalu.

Paruoštas (neiškeptas) „Prekmurska gibanica“ iškart gali būti supakuojamas į tinkamą pakuotę ir tą pačią dieną užšaldomas.

Pyragas „Prekmurska gibanica“ (šviežias ar šaldytas) kepamas orkaitėje, kol gerai iškepa. Vieną valandą kepama iki 200 °C įkaitintoje orkaitėje ir dar vieną valandą – iki 170–180 °C laipsnių. Nepaisant šios rekomendacijos, temperatūra ir kepimo trukmė gali būti pakoreguotos atsižvelgiant į orkaitės tipą. Jei prieš kepant „Prekmurska gibanica“ buvo padengtas tik riebiuoju užpilu, kepimo pabaigoje jį reikia suvilgyti grietinės arba grietinėlės užpilu. Iškeptas „Prekmurska gibanica“ paliekamas kelioms valandoms atvėsti kambario temperatūroje.

Iškepto pyrago negalima pjaustyti, kol jis neatšalęs. Jei buvo kepama apskritoje skardoje, jis pjaustomas trikampiais gabalėliais, jei stačiakampėje – stačiakampiais. Kiekvieno gabalėlio storis turi būti nuo 5 iki 7 cm ir jis negali sverti daugiau kaip 250 g. Patiekiamas „Prekmurska gibanica“ gali būti supjaustomas į daugiau mažesnių gabalėlių. Supjaustyto pyrago paviršius pabarstomas cukraus pudra. Kiekvienas pramoninės gamybos „Prekmurska gibanica“ gabalėlis neturėtų sverti daugiau kaip 200 g, jo dydis turėtų būti 5 x 7 cm.

3.7. Žemės ūkio produkto arba maisto produkto ypatumai

Tradicinis pyragas „Prekmurska gibanica“ gaminamas iš dviejų rūšių tešlos (iš trapios – pagrindas, sluoksniuotos – klojama tarp įdarų sluoksnių) ir keturių skirtingų įdarų (aguonų, varškės, graikinių riešutų ir obuolių). Įdarai ta pačia tvarka tepami du kartus – tai suteikia pyragui išskirtinę išvaizdą. Viršutinis sluoksniuotos tešlos sluoksnis padengiamas užpilu. Gaminant „Prekmurska gibanica“ svarbu naudoti tik itin geros kokybės šviežius produktus. Gaminimo eiga turi būti nuosekli; taip pat svarbu labai didelis tikslumas ir patirtis. Tradicinė pyrago išvaizda ir skirtingų sluoksnių suteikiamas skonis yra itin svarbūs.

3.8. Žemės ūkio produkto arba maisto produkto tradicinės savybės

Žodis gibanica kilęs iš žodžio gűba (liet. klostė, sulenkimas), o veiksmažodis gibati reiškia „sulenkti, išlenkti“. Daugelyje istorinių šaltinių galima rasti įrodymų, kad šis pyragas jau seniai žinomas Užmūrės (slov. Prekmurje) regione. Seniausi rašytiniai šaltiniai siekia 1828 metus, kai švietėjas ir kunigas Jožefas Košičius slovakų kilmės etnografo Johanno Csaplovicso (Edler von Jeszenova) prašymu sudarė prieš šimtmetį Užmūrėje dažniausiai valgytų patiekalų sąrašą, ypatingą dėmesį skirdamas tokiems patiekalams kaip hajdinjača, Prekmurska gibanica, krapci ir vrtanki. J. Csaplovicsas šį rinkinį (A magyaroszági Vendus – tótokról, Croaten und Wenden in Ungern) išleido vengrų ir vokiečių kalbomis. Šiame darbe J. Košičius taip pat mini per vestuvių iškilmes Užmūrėje patiekiamus valgius. Pyragas „Prekmurska Gibanica“ – vienas iš tų patiekalų, kurie visuomet būdavo valgomi per vestuves. Rinkinyje taip pat teigiama, kad pyrago pavadinimas gibanica kilęs iš sluoksniuotos tešlos pavadinimo (gyüba) ir jis turi 10–11 sluoksnių. „Prekmurska Gibanica“ būdavo pjaustomas trikampiais gabalėliais, kurie ant stalo būdavo sudedami į krūvelę. Šiuose įrašuose taip pat paminėti pirmieji rašytiniai šaltiniai, kuriuose aprašomos šio pyrago gaminimo ir vaišinimo tradicijos Užmūrėje.

Pirmasis žmogus, daug ir nuolat rašęs apie Užmūrės žmonių valgymo įpročius, buvo dr. Vilko Novakas. Jo 1947 m. etnografinėje studijoje Ljudska prehrana v Prekmurju („Populiarusis Užmūrės maistas“) „Prekmurska gibanica“ minimas kaip keptas miltinis patiekalas. Aprašytas ir jo gaminimo būdas: „Gibanica gaminamas iš trapios tešlos, naudojant sviestą arba riebalus. Apatinis pyrago sluoksnis – „padas“, ant jo dedama varškė, graikiniai riešutai, aguonos ir vynuogės. Šis sluoksnis perdengiamas plonu štrudelio tešlos sluoksniu, o šis – dar vienu sluoksniu, kiekvieną iš jų pertepant grietinėle. Taip iki devynių sluoksnių arba sulenkimų, kol pagaminamas devyniaklostis gibanica. Pyragas per krikštynas, kitas šventes ir šventųjų globėjų dienas kepamas apskritame moliniame inde, vadinamame tepsija.“ NET ir šiais laikais, atliekant įvairius šios srities mokslinius tyrimus, remiamasi šiuo darbu.

Labai išsamiai „Prekmurska gibanica“ receptą 1964 m. aprašė Andreja Grum ir Ivanas Vozeljis knygoje Slovenske narodne jedi („Nacionaliniai slovėnų patiekalai“). Joje pateikiami du „Prekmurska gibanica“ receptai. Abiejuose nurodoma: „Pyragui „Prekmurska gibanica“ pagaminti naudojama dviejų rūšių tešla. Apatinis sluoksnis gaminamas iš trapios tešlos ir yra šiek tiek storesnis. Jis vadinamas podplat (liet. padas). Kiti sluoksniai, dedami ant viršaus, yra iš sluoksniuotos tešlos. Apatinis sluoksnis turi būti storesnis net jei visas pyragas gaminamas vien iš sluoksniuotos tešlos.“

„Prekmurska gibanica“ yra netgi paminėtas garsiausio Užmūrės regiono rašytojo Miško Kranjeco 1972 m. kūrinyje Povest o dobrih ljudeh („Pasakojimas apie gerus žmones“). „Reikia pripažinti – tik gibanica sukuria tikrą šventę. Nors vargšas tai gali sau leisti vos kartą per metus, tai yra ženklas, kad nė vienas žmogus negali pragyventi metų be bent vienos šventės. Tuo tarpu Ana ištraukė iš krosnies gibanica ir, su skudurėliais, kad neapsidegintų, laikydama kepimo skardą, padėjo ją ant stalo. Jožefas po skarda pakišo medinį padėkliuką, ant kurio paprastai stovėdavo ąsotis su vandeniu. Tada įsmeigė mąslų žvilgsnį į gibanica. Priešais vyrą gulėjo gelsvų ir balsvų atspalvių, su tai šen, tai ten pabarstytomis aguonomis, vis dar garuojantis grietine apteptas ir cukrumi apibertas pyragas. Jožefas palinksėjo galva ir tarė: „Jis puikus. Valgyčiau jį net gulėdamas mirties patale, tvirtai žinodamas, kad jis man jau nepadės. NET patekęs į rojų gedėčiau jo, jei tektų man jį visą palikti šiame pasaulyje.““

Per pastaruosius 15 metų išleista keletas knygų, kuriose aprašomas „Prekmurska gibanica“. Kulinariškai pyragas aprašytas 1997 m. Cilkos Sukič knygoje Jedi nekdanjih in sedanjih dni. Prekmurska, prleška in štajerska kuhinja („Seni ir nauji patiekalai. Valgio gaminimas Užmūrėje, Prlekijoje ir Štajerskoje“), 1998 m. Jože Zadraveco knygoje Značilnosti ljudske prehrane v Prekmurju („Užmūrės maisto ypatybės“) ir 2000 m. Branko Časaro knygoje Boug žegnjaj („Palaimink, Dieve“). 2001 m. Stanko Renčeljis ir Romana Karas knygoje Prekmurske dobrote („Užmūrės regiono kulinarijos ypatumai“) išsamiai aprašė šio pyrago gamybos technologiją ir pateikė jo juslinių savybių vertinimą.

3.9. Būtinieji ypatingų produkto savybių tikrinimo reikalavimai ir procedūros

„Prekmurska gibanica“ turi atitikti pagrindinius būtinuosius specifikacijoje nustatytus reikalavimus ir pasižymėti specifinėmis produkto savybėmis. Pagrindiniai būtinieji pyragui „Prekmurska gibanica“ taikomi reikalavimai yra šie:

— turi būti naudojamos nurodytos sudedamosios dalys;

— turi būti laikomasi „Prekmurska gibanica“ gamybos recepto;

— galutinis produktas turi turėti reikiamą įdarų seką (aguonų, varškės, graikinių riešutų ir obuolių), nurodytą sluoksnių skaičių, vienodo storio įdarus, pyrago gabalėliai turi būti nustatyto dydžio, formos ir svorio, tinkamo kvapo, aromato ir konsistencijos.

„Prekmurska gibanica“ gamintojai turi registruoti iškepto ir parduoto „Prekmurska gibanica“ pyrago kiekį.

Kaip laikomasi galutinio produkto specifikacijų, susijusių su nurodytų žaliavų naudojimu, gamybos procesu, išvaizda bei juslinėmis savybėmis, tikrina paskiri gamintojai ir (arba) gamintojų asociacijos, o bent kartą per metus – ir sertifikavimo įstaiga, kuri patikrina produkto atitiktį Europos standarto EN 45011 nuostatoms.

4. Institucijos arba įstaigos, tikrinančios, ar laikomasi produkto specifikacijos reikalavimų

4.1. Pavadinimas ir adresas

a) Pavadinimas : Bureau Veritas d.o.o. Adresas : Linhartova 49a, SI-1000 Ljubljana Telefonas : +386 14757670 Faksas : E. paštas : info@bureauveritas.si

b) Pavadinimas : Inštitut za kontrolo in certifikacijo v kmetijstvu in gozdarstvu Adresas : Vinarska ulica 14, SI-2000 Maribor Telefonas : +386 22284900 Faksas : E. paštas : info@kon-cert.si

c) Pavadinimas : Inštitut za kontrolo in certifikacijo Univerze v Mariboru Adresas : Pivola 8, SI-2311 Hoče Telefonas : +386 26130831 Faksas : E. paštas : ☐ Viešas ☒ Privatus

4.2. Konkrečios institucijos arba įstaigos užduotys

Akredituota sertifikavimo įstaiga atsakinga už visų pyrago „Prekmurska gibanica“ specifikacijoje nurodytų gamybos etapų patikrinimą.

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Žr. 2 išnašą.